Гиадор Стрипскый

**Гиадо́р (Миколаюв) Стри́пскый** ( Sztripszky Hiador, *7.&nbsp;марец 1875, Шелестово, жупа Берег, Мадярске кральовство&nbsp;– †9.&nbsp;марец 1946, Будапешт)&nbsp;— мадярскый и русинскый етнограф, библиограф, лингвиста, товмач. 

## Биография
### Школы
Гиадор Стрипскый походив з родины грекокатолицкого священика Миколая Стрипского и Юлианны Васьовчик. До школы зачав ходити в сосѣдньом Фридьешовѣ, а закончовав школу уже в Русковцях (Собранецкый округ, днесь Словакия), куды на тот час переклали отця. В року 1893 закончив Унгварску кральовску католицку гимназию и такой того року зачав штудии на гуманитарной факултѣ Будапештской универзиты, а року 1896 перейшов до коложварской Универзиты Франца Йозефа (днесь Универзита Бабеша-Бояи), де ся тогды отворила перва в Мадярщинѣ катедра етнографии. В школном року 1897/98 еден семестер быв на польской штипендии на штудийном побытѣ во Львовѣ, де ся спознав з Иваном Франком, Володимиром Гнатюком, Иваном Верхратскым и добрѣ ся научив польскый язык.

### Карьера
По львовскых штудиях за еден рок служив во войску в Кошицях, а в роках 1901–1903 достав роботу етнографа в музею Ардялского Карпатского Общества, де еще в штудентскых роках быв працовав яко помочник етнографа Яноша Янко и формовав з ним експозицию новоствореного музея. В року 1903 через проблемы з финанцованьом музея пришло на покуртаня той функции и хоть в роках 1903–1909 доставав роботу в Обществѣ музейох Ардяла, але не на сталом мѣстѣ. В року 1904 оженив ся и фурт гледав лѣпше плачену роботу, жебы быв годен утримовати родину. В року 1908 зыскав докторат з етнографии. Паралелно з роботов в музеях, преподавав русскый язык во своей *[[alma mater]]* яко приватный професор. Аж в року 1909 закончила ся коложварска доба его карьеры: Стрипскый достав мѣсто помочника школского иншпектора на Подкарпатю, в Сигетѣ, а од марца 1910 в Будапештѣ прияв сталый пост в етнографичном оддѣлѣню Народного Музея и зостав у Будапештѣ уже до конця живота. 22.&nbsp;децембра 1918, на другый день по створѣню Руськой Крайны, лишив научну роботу в Народном Музею и прияв пост чиновника Департамента народностных меншин в Министерствѣ вѣры и просвѣты. Йому была довѣрена важна функция в културной политицѣ Руськой Крайны: выдаваня урядной пресы в русинском языку и приготовлѣня учебникох. В куртой добѣ Мадярской Совѣтской Републикы Стрипскый служив в Русинском Народном Комисариатѣ, а по ей падѣ&nbsp;— в Министерствѣ народностей, але уже в року 1921 быв одставленый з поста до резервы, як ай иншы чиновникы, котры были во важных функциях в часѣ пролетарской револуции.

### Рокы во выслужбѣ
В року 1922 наслѣдовав дефинитивный конець карьеры: Стрипскый передчасно быв пензионованый во вѣку 47&nbsp;рокы. Послѣднѣ 25&nbsp;рокы живота уже не занимав ся етнографиев, но писав роботы филологичны и библиографичны. Жебы застачив родинѣ прожитя при невеликой пензии, занимав ся перекладами з русского, русинского, польского и словацкого. Зажившый крах карьеры и росчарованый в Русинах, в 1930-х роках заглубив ся в штудии словацкой културы и став ся словакофилом, але ся при том поносовав, же не стрѣчав взаемности од Словакох. В року 1941, коли было створене Подкарпатске Общество Наук (ПОН), Стрипскый з ентузиазмом вернув ся на поле русинской културы, як активный член ПОН, выступав зо статьями и организововав роботу в сферах лексикографии и ономастикы.

## Творба
### Псевдонимы
Велику часть робот появив под вшелиякыма псевдонимами. Еден з них, хоснованый уже в року 1900 быв Ruszkóci (Русковецкый) од села Русковцѣ, де закончовав школу, иншы&nbsp;— Ядор, (Я.) Бѣленькій, Сидор Миколаєнко, С.&nbsp;Новик, Микола Стороженко, Тіадор Стрипський, Мікеш, Zoltán Kárpáti, Beloň Rusinský, Mikes Hiador и др.

### Тематика робот и штил выкладу
Хоть Стрипского вецей вабила библиография, склало ся так, же його научна робота зачала ся и розвила ся в области етнографии, в коложварской добѣ. В духу коложварской школы етнографичны выгледованя звязуе нерозрывно з лингвистичныма, де на первое мѣсто все кладе народну бесѣду, подкреслять важность збераня лексикы и топонимох «из уст народа». Яко первый меджи русинскыма ученыма в року 1908 выхосновав фонограф и записав 50&nbsp;народных мелодий, резултатом той експедиции была антология русинского фолклора (1921, зостала в рукопису). Про Стрипского характерный емоцийный, колоритный штил выкладу. Наконець, дають ся в ньом познати и его литературны пробы на переломѣ стороч и в первом десятьрочу XX.&nbsp;стороча: повѣданя *Началникъ села* (Недѣля, 1898, №39), *Иванъ Желѣза* (Недѣля, 1898, №47), *Чорнокнижникъ* (Недѣля, 1899, №1), Помочь в бѣдѣ (Недѣля, 1899, №12), Записки изъ Верховины (Унгваръ, 1907). Але найвеце притяговала Стрипского библиография, выгледованя и штудированя старшых и найстаршых литературных памяток. В року 1911 Стрипскый найшов и открыв научному свѣту найстарше румынске выданя латинков. За тоту роботу в року 1913 достав статус дописного члена Румынской Академии Наук. Статус вызнаваного библиографа в Мадярщинѣ заслужив выгледавши еще 452&nbsp;мадярскы и 281&nbsp;немадярскый титул старопечатных и рукописных книг. Тоту роботу продовжовав до самых послѣдных рокох живота. Меджи лингвистичныма роботами ученого найвекше мѣсто мала ономастика, занимав ся тыж етимологиев и лексикологиев русинскых и мадярскых слов, ужитковов лексикографиев (Великый словник словацкый, малый мадярско-польскый словник, русскый бесѣдник про Мадярох) и перекладами.

### Сполоченско-политична активность
Окремо зазначають сполонченско-политичну активность Стрипского, в часѣ украинофилской добы його живота. В року 1916 з повѣрѣня мадярской влады выдавав в Будапештѣ илустрованый часопис *Ukránia*, котрый мав информовати мадярске сполоченство о Украинѣ (вышло 20&nbsp;чисел). За совѣтской влады в Будапештѣ (1818–1919) быв редактором новинкы *Руська правда*, котра по первых пятьох числах выходила под назвов *Русько-країнська правда* и была уряднов новинков Руськой Крайны. Стрипскый в администрации Руськой Крайны быв ведучым организатором школованя. Склав и выдав *Читанку для дорослих*, де пропаговав галичскый вариант украинского языка як литературный язык, котрый, по його думцѣ, найлѣпше може замѣнити и злучити вшиткы подкарпатскы русинскы диалекты (в далшых роках одказав ся од того погляду). Быв инициатором основаня катедры русинистикы при филозофской факултѣ Будапештской универзиты.

### Судьба архива Стрипского
Понеже в 1930-х роках Стрипскый активно занимав ся темами словацкой културы, католицкый Сполок св. Войтеха в Трнавѣ мало догварене, же одкупить од Стрипского цѣлый його архив по смерти. Вдова продала вшиток архив и библиотеку через чехословацку дипломатичну мисию до Трнавы. В року 1947 органичну цѣлость архива нарушив украиниста Иван Панькевич: не знаючи мадярскый язык, неоправдано роздѣлив материалы на мадярску,словацку и подкарпатску части. В року 1948 комунистична влада Чехословакии поддала Сполок св.&nbsp;Войтеха перзекуции, а библиотека и архив Стрипского были конфишкованы и переданы под мирянску администрацию, котра аж до року 1960 выдавала материалы без документованя. Резултатом того часть материалох ся стратила, напримѣр хыбить рукопис *Ардялскі Русины* (1906), написаный по украинскы про НТШ, за котрый Панькевич писав в року 1947, же и по 40&nbsp;роках тот материал не стратив цѣнность, и чудовав ся, же чом не быв публикованый.

## Жерела и одказы
* **Révai nagy lexikona**. 20. köt. Révai Testvérek Irodalmi Intézet Részvénytársaság, Budapest. 1927. 
* **Любиця Бабота**: Стрипський Гіадор //  
* **Алла Галас**: Гіядор Стрипський в історії українського мовознавства на Закарпатті. //Науковий вісник Ужгородського університету. Серія: Філологія. Випуск 2(42) 2019. Сс.&nbsp;28–37. http://visnyk-philology.uzhnu.edu.ua/article/view/192710/0 pdf 
* **Держалюк М. С.**: Стрипський Гіадор // Енциклопедія історії України : у 10&nbsp;т. / редкол.: В. А. Смолій (голова) та ін. ; Інститут історії України НАН України. — К. : Наук. думка, 2012. — Т.&nbsp;9 : — 944&nbsp;с. — .С.&nbsp;869. (онлайн верзия) 
* **Павленко Г. В.** Діячі історії, науки і культури Закарпаття. Малий енциклопедичний словник. Ужгород, 1999.  
* **Іван Поп**: Стрипський Гіядор //  
* **Іштван Удварі**: Зберька жерел про студії русинського писемства. ІІІ. Гіадор Стрипськый, народописник, бібліограф, языкознатель, товмач. Studia Ukrainica et Rusinica Nyíregyháziensia 21. Nyíregyháza, 2007.   
* **Хланта І. В.**: Стрипський Гіядор Миколайович //&nbsp;
* 
* 

## Референції

Катеґорія:Русиньскы лінґвісты
Катеґорія:Русиньскы педаґоґы
Катеґорія:Русиньскы новинаре
Катеґорія:Библиографы